**Beszámoló a Brenner János Hittudományi Főiskola Szombathelyi Képzési Központ 2021. évi tevékenységéről**

 A Brenner János Hittudományi Főiskola Szombathelyi Képzési Központja (BJHF SZKK) több mint 25 éve áll a szombathelyi hittanárképzés szolgálatában. A 2018 szeptemberében használatba vett felújított épületünket továbbra is nagyon gondosan használjuk. Az akkor beütemezett és megtervezett külső felújítás azóta sem valósult meg, hiszen a már két éve fennálló világjárvány sajnos jelentős akadályokat gördített ezen a területen is a megvalósításba. Különösen aggasztó a helyzet az épület tetőszerkezetét tekintve, amely a szakértők szerint már csak néhány évig maradhat helyén, mielőbb teljes cserére szorul.

 A kormány által a már 2020. március 16-tól bevezetett távoktatás beindításakor is arra kértem az oktató kollégákat, hogy a szombathelyi oktatásszervezést ehhez igazodva úgy alakítsuk át, hogy a hallgatók tanulmányainak teljesítése tartható legyen. A járványügyi helyzet adta plusz nehézségek ellenére újraszerveztük és felállítottuk a szombathelyi Képzési Központban mind az online oktatást és ehhez igazodva a vizsgák rendjét is. Mivel több ELTE-BDPK-s oktatóval is dolgozunk, az ELTE-hez is kellett igazodnunk az oktatásszervezésben, ami szintén gördülékeny ment.

Fentiek alapján teljes mértékben tartani tudtunk minden eredeti határidőt a 2020-as tavaszi és őszi félévben is, valamint ugyanígy online formában a 2021-es tavaszi és részben hibrid formában az őszi félévben is, a szorgalmi időszak és a vizsgaidőszak vonatkozásában egyaránt, hiszen az oktatók és a hallgatók is ehhez igazodva végezték munkájukat és tanulmányaikat is.

A főiskola a mindennapi felsőoktatási feladatok mellett egyre hangsúlyosabban szeretné képviselni a keresztény szellemi örökséget, amelyet Szombathely városa is sokféle szinten élvez és képvisel, és ami ma is megtermékenyítheti, kiegyensúlyozottabbá teheti kultúránkat. Szeretnénk a főiskolát olyan találkozóhellyé tenni, ahol a diákok mellett mindazok összejöhetnek, akik az európai szellemtörténet keresztény gyökerei és mai lehetőségei iránt érdeklődnek vagy felelősséget is éreznek.

A szombathelyi központ erőssége a tanárképzés, ami nappali és levelező szakon, valamint államilag finanszírozott és önköltséges formában egyaránt elérhető. Az osztatlan tanári képzésen a vallástudományi ismeretek elsajátítása és annak oktatására való felkészítése mellett az intézmény sajátos feladatának tekinti, hogy a keresztény hitben járatos, komoly tudományos és gyakorlati felkészültséggel rendelkező, a katolikus keresztény életvitelről tanúskodó pedagógusokat képezzen.

Az osztatlan egyszakos hittanári képzésre nappali és levelező munkarendben, a kétszakos hittanári képzésre csak nappali munkarendben lehet jelentkezni, az utóbbi valamilyen közismereti tárggyal párosul, amelyet az ELTE vendéghallgatójaként teljesíthetnek a hallgatók. Ezen felül a már diplomával rendelkezők rövid ciklusú tanárképzések során tudnak hittanári diplomát szerezni, ezáltal elhelyezkedésük biztosabb.

A kétszakos tanári képzésre a hagyományos felvételi eljárással lehet bejutni, ez az idén már lezárult, így majd a pótfelvételi eljárásban lesz elérhető. A többi szakon a felvételt az intézmény saját hatáskörben intézi, május 31-ig lehet jelentkezni. A bekerülés feltétele egy motivációs beszélgetés és hittan írásbeli.

A tanulást segíti a főiskola könyvtára, melyből számos alapvető kötetet már digitalizálva is igénybe vehetnek a hallgatók. Az előadásokat az új technikákkal tartottuk online formában, a szemináriumok megtartásához a Teams felületet használtuk.

Az osztatlan tanári képzésben résztvevők számára a szabadon választható kurzusok között a Szombathelyi Képzési Központban olyan interdiszciplináris szemináriumok kerülnek meghirdetésre, melyek elvégzésével a hallgatók későbbi hittanári hivatásuk gyakorlása mellett az itt szerzett ismereteket közismereti tárgyuk tanításában is alkalmazni, használni tudják. (Pl. élménypedagógia; mérés-értékelés; tanulásmódszertan; pedagógia keresztény szemmel; tehetséggondozás, kreativitásfejlesztés; képi nyelv a hitoktatásban; etikai nevelés módszertani kérdései; különleges nevelési igényű tanulók a hittanórán; tevékenységközpontú pedagógiák alkalmazása a hittanórán).

A főiskola gazdag tanítási gyakorlattal rendelkező hittanároknak Hitoktató mentor szakirányú továbbképzési szakot indított 2021 szeptemberében, amely képzés egyedülálló jelenleg az országban. Az első évfolyamot 11 fő hallgatóval indítottuk, akik az ország különböző pontjairól érkezett aktív hittantanárok (Szombathely, Zalaegerszeg, Győr, Tárkány, Veszprém, Pécs).

Az Oktatási Hivatal Felsőoktatási nyilvántartási Főosztálya FNYF/725-3/2021. nyilvántartási számon engedélyezte a *Hitoktató mentor szakirányú továbbképzési szakot*.

A képzés célja olyan hittanári végzettséggel rendelkező pedagógusok képzése, akik a képzés elvégzése után képesek a hallgatói státuszú, kezdő vagy már gyakorló hittantanárt *(továbbiakban: mentorált)* támogató mentori tevékenység megtervezésére, megszervezésére, vezetésére és értékelésére, a mentoráltak különböző formában történő (tanórai és tanórán kívüli) tapasztalatszerzésének irányítására, a mentoráltak munkájának nyomon követésére, fejlesztő értékelésére, konstruktív visszajelzések adására, a mentoráltak reflektivitásának szakszerű eszközökkel történő kialakítására, fejlesztésére, a hitéleti szakterületen korszerű, jó gyakorlatok bemutatására és a mentoráltak szakmai szocializációjának támogatására.

|  |
| --- |
| **Oktatói létszám és szakonkénti hallgatói létszám a 2021-es évben**  |
| **Szak** | **2020/21/2** | **2021/22/1** | **2020/21/2** | **2021/22/1** |
| **Hallgató** | **Oktató** |
| Római Katolikus Kántor alapszak | 4 fő | 4 fő  | 26 fő | 29 fő |
| Katekéta és lelkipásztori munkatárs alapszak | 6 fő | 9 fő | 26 fő | 29 fő |
| Osztatlan tanárképzés nappali tagozaton (egyszakos és kétszakos) | 8 fő | 9 fő | 26 fő | 29 fő |
| Osztatlan tanárképzés levelező tagozaton | 15 fő | 14 fő | 26 fő | 29 fő |
| Rövid ciklusú tanárképzés (2-4-5 féléves) | 6 fő | 6 fő | 26 fő | 29 fő |